b'\n_START_ARTICLE_\nHamish Bond\n_START_PARAGRAPH_\nHamish Byron Bond (f\xc3\xb8dt 13. februar 1986 i Dunedin, New Zealand) er en newzealandsk roer og cykelrytter, dobbelt olympisk guldvinder og ottedobbelt verdensmester._NEWLINE_Bond vandt guld i toer uden styrmand ved b\xc3\xa5de OL 2012 i London og OL 2016 i Rio de Janeiro, begge gange som makker til Eric Murray. Han deltog ogs\xc3\xa5 ved OL 2008 i Beijing, som del af den newzealandske firer uden styrmand, der endte p\xc3\xa5 7. pladsen._NEWLINE_Bond og Murray vandt desuden intet mindre end otte VM-guldmedaljer gennem karrieren, syv i toer uden styrmand og \xc3\xa9n i toer med styrmand. _NEWLINE_I 2017 annoncerede Bond at han ville s\xc3\xa6tte sin ro-karriere p\xc3\xa5 pause og fors\xc3\xb8ge sig som elite-cykelrytter. Han vandt bronze ved de newzealandske mesterskaber i enkeltstart i 2017, og deltog samme \xc3\xa5r ved VM-enkeltstarten i Oslo, hvor han blev nr. 39.'